Brian Mikkelsen (KF), 2013-12-06:
Det Konservative Folkeparti er imod forslaget, og det er vi af to årsager.
For det første fik vi i Det Konservative Folkeparti, da vi sad i VK-regeringen, sørget for, at amterne blev nedlagt.
Det gjorde vi, fordi vi syntes, det var problematisk med tre skatteudskrivende led i Danmark – det var et overformynderisk, overbureaukratisk samfund, hvor man havde tre led, som både indkrævede skatter, men som også gik ind og lavede hver deres politik.
Vi fik så i stedet for fem regioner, som ikke blev skatteudskrivende – og det var ikke mindst på konservativ foranledning.
Vi er ikke interesseret i, at regionerne bliver større og stærkere og får mere magt; vi mener, at der skal være mere decentralisering ude i kommunerne, og så må staten overtage de opgaver, som kommunerne ikke kan tage.
Det drejer den ene del af anken imod forslaget her sig om.
Den anden del af anken drejer sig om, at vores udfordring i Danmark jo er, at private virksomheder ikke har gode nok vækstvilkår, og at vi har verdens største offentlige sektor, som jo i nogle tilfælde fungerer ganske udmærket – og vi har et godt samfund – men som i andre tilfælde er med til at kvæle initiativet og ligesom tage virkelysten ud af virksomhederne.
Uanset hvad er der jo sådan nogenlunde politisk konsensus om, at den offentlige sektor har nået den størrelse, den nu engang skal have – det kan være, at der er et enkelt parti helt ude på fløjen, som ikke mener det – så den vækst, vi skal have i det danske samfund på innovationssiden, på udviklingssiden, må komme fra de private virksomheder.
Men det her forslag lægger jo en hindring i vejen for, at private virksomheder kan gå ind og byde på nogle opgaver og få nogle opgaver, som regionerne så overtager fra hinanden.
Det, vi har brug for, er jo, at private virksomheder går ind og får flere muligheder og noget mere luft i den frie konkurrences tegn; så kan de gå ind og tage nogle opgaver, som de selvfølgelig vinder på en helt fair og transparent måde.
Al erfaring viser – det er også fra forskellige statslige organer, inklusive Udbudsrådet –
Og det er det, fordi man innoverer anderledes, og fordi man har andre ansættelsesvilkår, forstået på den måde, at man sørger for, at der er mindre sygefravær, fordi der er en bedre ledelsespolitik og sådan nogle ting.
Så i forbindelse med direkte sammenlignelige opgaver er det sådan, at de private virksomheder er billigere.
Derfor ville det også være spild af samfundets ressourcer, hvis man lod regionerne gå ind og byde på andre regioners opgaver, for så bruger man jo skattepenge unødvendigt, samtidig med at private virksomheder kunne løse nogle af de opgaver.
Dermed skal ikke være sagt, er der ikke er opgaver, som det offentlige skal varetage selv, og som man ikke behøver at få private virksomheder til at varetage, det synes vi også som Konservative, men i det her tilfælde drejer det sig jo om nogle opgaver, som ligger naturligt hos de private virksomheder – det er jo derfor, der er en kommunalfuldmagt, som gør, at man i dag ikke kan gå ind og byde på de opgaver.
Så de opgaver, som det her forslag nu giver mulighed for at regionerne så at sige skal kunne løse for hinanden, bliver jo i dag også løst af de private virksomheder.
Så Det Konservative Folkeparti er imod det her forslag, både af principielle grunde, men altså også af praktiske grunde.